ค่าฝุ่นละออง PM 2.5 บริเวณริมถนนคู่ขนานพระราม 2 อำเภอเมือง จังหวัดสมุทรสาคร ลดลง เนื่องจากลดพัดแรงขึ้น คาดช่วงบ่ายฝุ่นจะลดลงอีก
กรุงเทพมหานครและปริมณฑล ปริมาณค่าฝุ่นละออง PM 2.5 บริเวณริมถนนคู่ขนานพระราม 2 อำเภอเมือง จังหวัดสมุทรสาคร เช้านี้ลดลงอยู่ที่ 79 ไมโครกรัมต่อลูกบาศก์เมตร เนื่องจากลดพัดแรงขึ้น คาดช่วงบ่ายฝุ่นจะลดลงอีกสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑล ภาพรวมคุณภาพอากาศอยู่ในระดับคุณภาพปานกลางถึงเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 38 - 79 ไมโครกรัมต่อลูกบาศก์เมตร ซึ่งปริมาณฝุ่นละอองลดลงจากเมื่อวานนี้ 26 ม.ค.62 ทุกพื้นที่ประมาณ 22 ไมโครกรัมต่อลูกบาศก์เมตร เนื่องจากอากาศลอยตัวได้ไม่ดีมากนักและไม่มีฝน แต่ลมพัดแรง ทำให้ปริมาณฝุ่นละอองเจือจางลงได้บางส่วน โดยเฉพาะบริเวณริมถนนคู่ขนานพระราม 2 อำเภอเมือง จังหวัดสมุทรสาคร ลดลงอยู่ที่ 79 ไมโครกรัมต่อลูกบาศก์เมตร แต่ยังอยู่ในระดับสีส้มเริ่มมีผลกระทบต่อสุขภาพ ส่วนพื้นที่อื่นๆ ที่ฝุ่นละอองยังเกินค่ามาตรฐานบริเวณริมถนนกาญจนาภิเษก เขตบางขุนเทียน , ริมถนนลาดพร้าว เขตวังทองหลาง , แขวงพลับพลา เขตวังทองหลาง , ตำบลนครปฐม อำเภอเมืองนครปฐม จังหวัดนครปฐม , ตำบลคลองหนึ่งอำเภอคลองหลวง จังหวัดปทุมธานี , ตำบลทรงคนอง อำเภอพระประแดง จังหวัดสมุทรปราการ , ตำบลบางเสาธง อำเภอบางเสาธง จังหวัดสมุทรปราการ และตำบลอ้อมน้อย อำเภอกระทุ่มแบน จังหวัดสมุทรสาคร ทั้งนี้คาดการณ์ ว่าช่วงบ่ายของวันนี้อากาศลอยตัวได้ดี ลมพัดแรง ทำให้ปริมาณฝุ่นละอองมีโอกาสเจือจางลงได้อีกทั้งนี้ คพ. และหน่วยงานที่เกี่ยวข้องยังดำเนินมาตรการป้องกันและแก้ปัญหาฝุ่นละออง PM2.5 อย่างเข้มข้นและต่อเนื่อง เช่น ล้างถนนทุกวันทุกสาย ฉีดละอองน้ำในอากาศเพื่อเพิ่มความชื้น ตรวจจับรถควันดำเกินค่ามาตรฐาน การทำฝนเทียม และห้ามเผาในที่โล่ง โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com